**Håndbok for Studiegruppeledere**

****

**Studieverkstedet**

**OsloMet - storbyuniversitetet 2018/19**

Grethe Moen Johansen og Ingunn Nilsen

****

**Innhold**

[**1.** **Bakgrunn** 1](#_Toc520980390)

[**2.** **Studiegruppeledere tilrettelegger for og støtter andres læring** 1](#_Toc520980391)

[**3.** **Tilretteleggerrollen** 2](#_Toc520980392)

[**3.1.** **Spørsmål til refleksjon** 2](#_Toc520980393)

[**3.2.** **Noen tips til god tilrettelegging** 2](#_Toc520980394)

[**3.3.** **Hvis det ikke fungerer** 3](#_Toc520980395)

[**3.4.** **Tilrettelegging og kommunikasjon: Å lytte** 3](#_Toc520980396)

[**3.5.** **10 ting å huske** 4](#_Toc520980397)

[**3.6.** **Tilrettelegging og kommunikasjon: Å stille spørsmål** 5](#_Toc520980398)

[**3.7.** **Hvordan sender du spørsmålet i retur til gruppa?** 6](#_Toc520980399)

[**3.8.** **Å arbeide med ulike typer studenter** 8](#_Toc520980400)

[**4.** **Første møtet med studiegruppa** 10](#_Toc520980401)

[**4.1. «Bli kjent»-aktiviteter** 11](#_Toc520980402)

[**5. Tips og ideer til organisering** 12](#_Toc520980403)

[**5.1 Organiser grupper** 12](#_Toc520980404)

[**5.2. Organiser rommet** 14](#_Toc520980405)

[**6. Hva kan dere jobbe med i studiegruppene?** 15](#_Toc520980406)

[**6.1. Studieteknikk** 15](#_Toc520980407)

[**6.2. Ny på universitetet** 16](#_Toc520980408)

[**6.3. Før og etter eksamen** 17](#_Toc520980409)

[**6.4. Typiske formuleringer i oppgaver og eksamener** 17](#_Toc520980410)

[**6.5. Forelesninger** 17](#_Toc520980411)

[**6.6. Hva husker jeg, hva har jeg lært og hva trenger jeg å lære mer om?** 17](#_Toc520980412)

[**6.7. Bruk av skjemaer** 18](#_Toc520980413)

[**6.8. Tidslinjer** 18](#_Toc520980414)

[**7. Øk deltakelsen** 19](#_Toc520980415)

[**7.1. Gruppeledelse: Håndter utfordrende situasjoner** 21](#_Toc520980416)

[**8. Før, under og etterarbeid** 22](#_Toc520980417)

[**8.1 Forarbeid** 22](#_Toc520980418)

[**8.2. Gruppemøtet - starten** 22](#_Toc520980419)

[**8.3 Gruppemøtet - underveis** 22](#_Toc520980420)

[**8.4. Gruppemøtet - avslutning** 23](#_Toc520980421)

[**8.5 Etterarbeid** 23](#_Toc520980422)

[**8.6 Forslag til plan for gruppemøte** 25](#_Toc520980423)

[**8.7 Gruppelogg-skjema** 26](#_Toc520980424)

[**9.** **Nyttige lenker og ressurser** 27](#_Toc520980425)

Denne håndboka er, i tillegg til egenprodusert materiale, basert på deler av «Peer Assisted Learning Guide 2015-2016», Bournemouth University. Vi takker Charlotte Thackeray, Bournemouth University, for generøs tillatelse til å oversette, kopiere og tilpasse innhold fra deres guide til norske forhold.

Illustrasjonene som er brukt i Håndboka er, om ikke annet er oppgitt, merket med [CC0](https://creativecommons.org/publicdomain/zero/1.0/deed.no) og er hentet fra [Pixabay](https://pixabay.com/).com  eller [Open Clipart](https://pixabay.com/).

Copyright OsloMet - storbyuniversitetet 2018.

# **Bakgrunn**

Studieverkstedet har tatt utgangspunkt i Peer Assisted Learning (PAL) i utviklingen av Studiegruppelederopplæringen ved OsloMet. PAL fremmer støtte og samarbeid om læring på tvers av studieårene mellom studenter på samme utdanning. PAL legger til rette for at studenter støtter hverandre og samarbeider om studiearbeidet ved hjelp av en student (studiegruppeleder) som har fått opplæring i å organisere og tilrettelegge for læringsarbeid.

Vi har samarbeidet med Bournemouth University gjennom en Erasmusutveksling og har fått tillatelse til å bruke deres *Peer Assisted Learning Guide 2015-16* som utgangspunkt i arbeidet med vår Håndbok.



# **Studiegruppeledere tilrettelegger for og støtter andres læring**

* Hjelper studenter til å finne seg til rette i studiesituasjonen og bli kjent med andre studenter
* Hjelper studenter til å få større forståelse for sin utdannings forventninger og krav
* Legger til rette for utvikling av studieteknikk og læring relatert til utdanningen
* Styrker studentenes fagforståelse gjennom samarbeid, gruppediskusjoner og gruppeaktiviteter
* Hjelper studentene til å forberede seg bedre til arbeidskrav og eksamen
* Får studentene til å bli sikrere på faget og å samarbeide
* Fremmer støtte på tvers av årstrinnene i utdanningen
* Utvikler ferdigheter i gruppe- og teamarbeid
* Muliggjør deling av erfaringer
* Oppmuntrer selvstendig læring
* Gir studentene ansvar for å bestemme agendaen for studiegruppene
* Oppmuntrer studentene til å bli bevisst på og å evaluere sin egen læring

# **Tilretteleggerrollen**

Som studiegruppeleder vil medstudentene ofte forvente at du kan svare på spørsmålene deres eller undervise dem. Det er viktig å ta opp disse forventningene tidlig med gruppa for å unngå å havne i ‘spørsmål – svar fella’. Det kan ta tid å få medstudentene dine til å endre sine forventninger, men ha is i magen og send spørsmålene tilbake slik at gruppa blir aktiv (se. s.6). Husk at du ikke skal fungere som en lærer. Men heller lede diskusjoner gjennom å stille spørsmål, sette forskjellige synspunkter opp mot hverandre og oppmuntre alle til å delta. Slik sikrer du at alles synspunkter blir hørt.

Din rolle er å få studiegruppa til å bestemme seg for hva de ønsker dere skal arbeide med, og så støtte progresjonen.

## **Spørsmål til refleksjon**

Hva vil det si å være en tilrettelegger?

Har du selv erfart god tilrettelegging?

Hvordan kan du hjelpe medstudentene dine til å bli selvstendige i studiearbeidet sitt?

## **Noen tips til god tilrettelegging**

* Legg vekt på å skape et inkluderende og trygt miljø i studiegruppa
* Vær tydelig på din rolle og hva intensjonen med studiegruppa er
* Still mange spørsmål og still oppfølgingsspørsmål hvis det første spørsmålet ikke får fram svar
* Gruppearbeid er en nøkkelaktivitet, gjør ditt beste for at det blir morsomt og interessant slik at alle engasjerer seg
* Sørg for at det blir tid til en tilbakemeldingsrunde i plenum etter hver aktivitet slik at studentene kan dele sine tanker
* Lær deg å lese gruppa di; når lurer de på noe, når er de ferdige med en aktivitet, eller når trenger de mer tid?
* Vær så positiv du kan til det som dukker opp
* Bruk tavle, gule lapper og andre hjelpemidler
* Lær deg alles navn så snart som mulig
* Stillhet og ubekvem stemning vil du alltids oppleve! Tørr å stå i det ubekvemme. Endre litt på spørsmål du har eller skift tema for å håndtere situasjonen

## **Hvis det ikke fungerer**

* Hvis studentene er uengasjerte, sett dem i mindre grupper for å diskutere temaet og deretter be dem dele sine hovedpunkter med gruppa
* Er energinivået i gruppa lavt, ta en rask pause eller få studentene til å røre på seg
* Hvis gruppa ikke forstår hva du sier, prøv å illustrere det med et eksempel eller spør en som har forstått om å forklare det til de andre
* Hvis studentene stiller mange spørsmål om en aktivitet som du har forklart mange ganger, sett dem likevel i gang og se hvilke spørsmål som dukker opp mens de arbeider seg gjennom aktiviteten
* Hvis tilbakemeldingsrunden i plenum tar for lang tid og blir for detaljert, hold studentenes fokus på det som blir sagt gjennom å spørre: er det noe du er enig/uenig i?

## **Tilrettelegging og kommunikasjon: Å lytte**

«Jeg hører ikke bare på hva du sier

Men på hva som får deg til å si det du sier.

Og hele meg lytter»

(Ukjent)

Å være en god lytter er essensielt for å kunne tilrettelegge. Det innebærer å lytte til kroppsspråk så vel som til ordene som blir sagt. Studenter er ikke bare opptatte av faglige spørsmål, men kan ty til deg når det gjelder personlige ting. Hvis du føler at du ikke kan hjelpe dem, er det kjekt å foreslå andre instanser på OsloMet som de kan oppsøke (se s. 27).



## **10 ting å huske**

1. Ikke lat som du lytter
2. Ikke avbryt unødvendig
3. Ikke still for mange spørsmål
4. Unngå å komme med kjappe bedømminger
5. Nøytraliser dine fordommer
6. Ikke gi råd med mindre det spørres om det
7. At du ikke snakker, betyr ikke nødvendigvis at du lytter
8. Vær tilbakeholden med: «Jeg forstår hvordan du har det», for det er usikkert
9. Unngå å overreagere på følelsesladete ord
10. Hold fokus på den andre

|  |
| --- |
| *Egne kommentarer og ideer:* |

## **Tilrettelegging og kommunikasjon: Å stille spørsmål**

Vesentlig i tilrettelegging er spørsmålene du stiller. For å få i gang diskusjon, er det viktig å stille spørsmål som får studentene til å tenke og snakke – og så lytte aktivt til dem. Spørsmål tester studentenes kunnskaper, klargjør kunnskapshull og stimulerer studentene til å uttrykke tanker og konstruere argumenter.

Arbeidet i studiegruppene bør oppmuntre studentene til å lære selvstendig, utvikle forståelse gjennom samarbeid, diskusjoner og undersøkelser av tankene/ideene sine. Det er dermed viktig at du ikke svarer på alt de lurer på, selv om det kan være den letteste løsningen.

Men det kan være at studentene i begynnelsen vil forvente svar fra deg på sine spørsmål. I noen tilfeller vil det være passende å svare på spørsmål, særlig når det gjelder å finne seg til rette på OsloMet.

Spørsmålspyramide

Hvorfor Verdier/fortid

Hva Hvordan Ideer/nåtid

Hvem Når Hvor Informasjon

Økende intensitet

Pyramiden forklarer graden av intensitet som spørsmål kan ha. Effektiv kommunikasjon er en blanding av ulike ferdigheter; lytte, observere, stille åpne og lukkede spørsmål, sjekke ut forståelse, oppklare og svare. Åpne spørsmål er mest effektive når de blir stilt på en ikke-dømmende måte med den hensikt å få mottagerne til å reflektere og tenke før de svarer. Lukkede spørsmål, hvor svaret er enten «ja» eller «nei», har en viktig rolle i å oppklare og sjekke ut forståelse, som for eksempel: «Dette er hva jeg fikk med meg av hva du sa … Stemmer det?».

**Oppgave: Hvilke ulike effekter har spørsmålsparene under?**

|  |  |
| --- | --- |
| Skal vi jobbe med oppgave 2 i dag? | Hva har dere behov for å jobbe med i dag? |
| Når har du planlagt å skrive ferdig arbeidskravet? | Skriver du arbeidskravet ferdig til tirsdag? |
| Er det ok om vi møtes i P366? | Hvor skal vi møtes? |
| Hvem hevdet at det var den beste måten å katalogisere på? | Var det Knutsen som hevdet at det var den beste måten å katalogisere på? |

**TIPS om VENTETID:** Når du stiller spørsmål er det viktig å gi mottakeren tid til å tenke seg om. Ikke få panikk hvis du spør studentene om noe og de ikke svarer med en gang. Tell til minst 5 for deg selv før du reformulerer eller gjentar spørsmålet. Ikke vær redd for stillhet og ikke vær for kjapp med å gi svaret. Å tåle stillhet og la studentene få tid til å tenke er en viktig del av din rolle som tilrettelegger!

## **Hvordan sender du spørsmålet i retur til gruppa?**

Vanlige spørsmål fra studenter er:

* Hva kreves i arbeidskravet?
* Hva forventes av meg?
* Hvordan skal jeg skrive notatet?
* Er dette bra nok?
* Er det sånn jeg skal gjøre det?

Ved å returnere spørsmålet til hele gruppa, kan du få til aktivitet og spille på gruppas samlede ressurser. Det gir medstudentene dine mestringsfølelse og det er tilfredsstillende å kunne bidra i prosessen med å finne svar. Nedenfor er en rekke måter å sende spørsmålet tilbake på. Fyll gjerne på med egne spørsmål etter hvert.

|  |  |  |
| --- | --- | --- |
| Er det noen som vet svaret på det spørsmålet? | Er det noen som kan hjelpe Anna å finne det ut? | Hvor kan vi finne ut om det? |
| Hva tror du selv? | Har dere sett i notatene/programplanen/bøkene om det står noe om det? | Hva tenker dere om saken? |
| Hvilke ord i oppgaveteksten er du usikker på? | Hvordan tolker dere oppgave-teksten? | Hva synes du om det? |
| På hvilken måte? | Hva mener du med … ? | Hvordan henger dette sammen med…? |
| Kan du si noe mer om … ? | Hvordan gjorde du det? | Hva har du tenkt å gjøre videre? |
| Kan du være mer konkret? | Hvordan passer det med … ? | Er de andre måter å forstå dette på? |
| Er det andre muligheter? | Hvordan vil du gjøre det? | Kan noen finne et eksempel på …? |
| Hva trenger vi å vite for å løse problemet? | Er det noen som har noe å legge til utover det som er svart allerede? | Hvordan skiller ditt svar seg fra … ? |
| Hva mener du med … ? | Hvordan kan man argumentere mot det poenget? | Finnes det andre måter å tenke om dette på? |
|  |  |  |
|  |  |  |
|  |  |  |

## **Å arbeide med ulike typer studenter**

OsloMet har et mangfold av studenter og det gir både muligheter og utfordringer for studiegruppeledere. Under er noen måter som studentene kan være forskjellige på.

* **Ulik (lærings)kultur**

«Ein vestlig mottakar er i hovudsak van med det *lineære*, medan det i arabisk og andre semittiske språk er god skrivestil å bygge opp teksten i komplekse seriar av *parallellkontruksjonar* […]. Dette gir oss i vest kjensla av noko arkaisk (eller hjelpelaust)».

(Aambø, 1997, s. 56)

Går du «rett på sak» eller «rundt grøten»?

Dette betyr at innvandrere kan ha med seg et *annet kunnskapssyn* og et *annet samhandlingsmønster*, så vel som *ulike skrivestiler*, inn i en norsk studie- og arbeidskultur.

Norsk yrkes- og samfunnsliv verdsetter blant *annet faglig engasjement, kritisk refleksjon, individuell selvstendighet* og *evne til samarbeid.* Studienes innhold og arbeidsformer skal bidra til dette (Jonsmoen og Greek 2013).

Norsk kultur kan oppleves ganske uformell og likhet mellom folk framheves

* Når du studerer kan du derfor:
* spørre medstudenter når det noe du ikke forstår
* snakke med lærerne og få hjelp
* ta ansvar selv, vise initiativ og tørre å presentere egne ideer. Du får ingen ordre og ingen kontrollerer at du gjør det du skal gjøre

Noen studenter har det meste av sin skolegang fra en annen læringskultur enn den som er vanlig i Norge. Å reflektere, komme med egne synspunkter og argumentere (til og med motsi faglige autoriteter) kan være uvant. Noen studenter er vant til læringskulturer hvor det å gjengi det de har lest så nøyaktig som mulig, er det som blir belønnet.

**Tips:**

1. Vær konkret, direkte og tydelig (også på saker du synes at folk burde skjønne av seg selv).
2. Vær klar over at selv om man har forstått de norske verdiene i yrkes- og studiesammenheng, er ikke det å endre atferd og tenkemåte like raskt gjort. Her er du en viktig støtte som kan gi tips, tilbakemeldinger og eksempler på hvordan studere, svare på oppgaver, m.m. Vær åpen for uvante tilbakemeldinger og spørsmål.
3. Ikke kompliser ting, gjør det enkelt.
4. La studentene få tid til å tenke seg om, prøve å forstå, før de skal snakke i gruppa. Mange synes det kan være utfordrende å diskutere, drøfte og dele meninger. De som har norsk som andrespråk kan kanskje oppleve det å snakke om fag på norsk som ekstra utfordrende.
5. Begynn gjerne med å sette i gang arbeid i par eller små grupper. Det gir studentene tid til å trene på å uttale seg, før de skal dele sine ideer med hele gruppa.
6. Bli oppmerksom på dine egne kulturelle konvensjoner, dine antagelser og dine «regler» for kommunikasjon. Da utvider du din sensitivitet ovenfor ulike kulturer/ulike studenter. Still gjerne spørsmål, prøv å forstå hva disse studentene kommer fra.
7. Gruppa kan være en god arena for alle til å bli mer oppmerksom på utfordringene OG mulighetene, og skape en krysskulturell forståelse.

* **Voksne studenter**

Dette kan være studenter som har jobbet lenge og ikke vært på ‘skolebenken’ på mange år. De kan ofte være usikre på og uvante med å lese mye faglitteratur, skrive akademisk og ha fokus på å lære for å prestere på eksamen.

Disse studentene kan ha ulike prioriteringer enn yngre; familie, barn, arbeid osv. Med mange unge i gruppa kan ‘voksne’ studenter fort føle seg «utenfor» når det gjelder sjargong, sosialt samspill m.m.

Se på de eldre studentene som et pluss i gruppa og ikke som en trussel. Hjelp dem til å verdsette og bruke sine tidligere erfaringer (jobb, familie m.m.) inn mot studiene.

* **Studenter med spesielle behov**

Disse studentene kan trenge ekstra støtte. Tips dem, hvis det blir relevant, om tilretteleggingstjenesten: <https://student.hioa.no/tilrettelegging> og

[tilrettelegging@oslomet.no](mailto:tilrettelegging@oslomet.no)

# **Første møtet med studiegruppa**

Studentene ønsker å få utbytte av studiegruppene så fort som mulig, og det er derfor viktig å forberede seg godt til det første møtet. Her er en liste over ting du bør ta opp på det første møtet:

* Presentasjon av deg selv og alle medstudentene
* «Bli kjent»-aktivitet (se forslag på neste side)
* Avklare forventninger
  + Hva er det studiegruppa skal gjøre og hva er din rolle?
  + Hva har de lyst til og behov for å gjøre i gruppa?
* Regler for gruppa (vær konkret! F.eks. hva betyr det å møte presis? Betyr det at alle skal være klare til å jobbe kl. 15, eller bare ha møtt opp i rommet?)
  + Bestemme sanksjoner for brudd på reglene?
* Taushetsplikt
* Utveksling av e-post adresser og mobilnummer og opprettelse av FB gruppe?
* Ha et konkret opplegg slik at studentene føler at de sitter igjen med noe nyttig allerede etter første gangen, for eksempel:
  + Utveksling av studieteknikker
  + Introduksjon til læringsressurser på OsloMet ([Universitetsbiblioteket](http://www.hioa.no/LSB), [Studieverkstedet](https://student.hioa.no/studieverkstedet), [Startpakka i oppgaveskriving](https://student.hioa.no/startpakka), m.m.)
  + Tips for å komme i gang med studiet. Hva var dine egne erfaringer?

**Huskeliste:**

1. Hvordan vil du arrangere stoler og bord i rommet?
2. Hvor vil du sitte?
3. Hva vil du si om studiegruppeopplegget?
4. Hvordan vil du ta presentasjonsrunden?
5. Hva vil du si hvis medstudentene blir skuffet over at du ikke skal undervise dem?

## **4.1. «Bli kjent»-aktiviteter**

Folk, også studenter, er ofte litt reserverte mot å snakke og jobbe sammen med folk de ikke kjenner. For at studiegruppa skal fungere best mulig er det derfor viktig å få studentene til å bli komfortable og trygge på hverandre. Når man har blitt litt kjent er det lettere å være mer åpne overfor hverandre. Under finner du en rekke forslag til hvordan bli kjent. Disse øvelsene kan brukes både på første og andre møtet. Noen liker slike aktiviteter, mens andre synes de er slitsomme. Pass på å trygge og oppmuntre de sistnevnte til å delta likevel.

* La to og to intervjue hverandre for så å presentere hverandre for gruppa.
* Intervjuet kan være åpent, eller styrt. De må for eksempel si 10 ting om seg selv, hvorav en ting må være noe de ønsker å bli husket for. Annet kan være hvor de bor, yndlingsbok, musikk, mat eller drikke osv. Når de er ferdige, be hver og en si hva de husker om den andre. La alle si navnet sitt og noe spesielt de har opplevd eller som de er stolt av.
* La alle si navnet sitt og 1-3 ting ved dem som er spesielt og skiller dem fra andre.
* La alle si navnet sitt og en ting de liker å gjøre.
* Inviter hver og en til å introdusere seg selv gjennom 3 adjektiver som sier hvordan de ser på seg selv, deretter 3 adjektiver som sier hvordan de ønsker å være.
* Skriv en liste på tavla med like mange beskrivelser som det er studenter (inkludert deg selv)

Ting på lista bør være sannsynlige karakteristikker av de som er i gruppa som f.eks. har en bror, er yngst, har nettopp vært utenlands, liker å trene osv. Få alle til å reise seg og gå rundt for å finne en person for hver av karakteristikkene. Når man har funnet personen skal de skrive ned navnet og stille flere spørsmål om det karakteristikken handler om (eks: hva trener du?)

* Sett studentene i en sirkel og si at dere skal ha en hukommelseslek

Første person skal si sitt navn og en favoritt-ting (eller det hun misliker mest). Neste person skal gjenta det den første personen sa og så si sitt eget navn og hva han liker/misliker mest («Dette er Pernille og hun elsker sjokolade. Jeg heter Torbjørn og elsker å kjøre fort på ski»). Tredje personen skal gjenta hva de to første sa og så si sitt eget navn og hva han liker/misliker mest. Siste personen i ringen (og du selv) kan prøve å si alle navnene.

Følgende forslag kan også brukes senere enn det andre møtet, da de kan løsne opp spenninger i gruppa eller gi energi:

* «Min største tabbe»

Før dere starter å fortelle, utnevnes en til å være dommer. Hun/han vil kåre den beste tabbehistorien. Gi hver student et minutt eller to til å skrive ned sin største tabbe eller feil de har gjort. Oppmuntre dem til å være modige i sitt valg av historie. Begynn med å fortelle din egen historie. Så tar dere en runde og hører alle historiene. Til slutt tar dommeren en avgjørelse og den beste historien applauderes.

* «Finn noe felles»

Be studentene å gruppere seg etter ulike beskrivelser: født i samme måned/samme øyenfarge/yngst i midten eller eldst i søskenflokken/A- eller B menneske osv.

* Be studentene stille seg på rekke etter hvor i alfabetet fornavnet starter på/hvor lang tid de bruker til OsloMet/hvor tidlig de står opp osv.

# **5. Tips og ideer til organisering**

## **5.1 Organiser grupper**

Gruppearbeid og diskusjoner sørger for at studentene får mer faglig utbytte av møtene, blir bedre kjent og har det morsommere sammen. Her er noen måter du kan organisere gruppene på:

Smågrupper

To og to

Gruppediskusjon

  

 

  



Puslespill



En diskusjonsleder

Alene, to, plenum





6

2

11

5

4

3

**Gruppediskusjon**

En generell diskusjon hvor temaet kan være interessant for alle. Det er frivillig hvor mye den enkelte deltar, men ved at temaet er interessant for alle, vil det være mulig at de fleste ønsker å delta.

**Smågrupper**

Diskusjon i smågrupper, delt opp av deg, eller selvvalgte grupper. Etter diskusjon i smågrupper, kan resultatene legges frem i plenum. Hvis mulig, sørg for at gruppene har store ark eller whiteboard til notere hovedpoeng på.

**To og to**

To og to jobber med en oppgave eller diskuterer et tema. Egnet metode når studentene allerede kan en del om temaet, så de lett kommer i gang med en diskusjon.

**En diskusjonsleder**

En student har blitt spurt om å presentere eller gå igjennom et emne, for deretter å lede en diskusjon. Dette fungerer best når alle (det kan gå omgang) har fått et emne de skal lede en diskusjon på.

**Alene, par og plenum**

Studentene arbeider med en oppgave alene først, så deler de den med en partner, og så (hvis ønskelig) deler de eller fortsetter diskusjonen i plenum. Målet med denne måten å jobbe på, er at alle skal ha muligheten til å tenke FØR de diskuterer. Her er det lurt å være klar på tidsbruken (3 minutter, 15 minutter osv.), særlig på alene-delen.

**Puslespill**

Poenget her er at gruppa som helhet blir avhengig av smågruppene. Hver gruppe bidrar med en bit av puslespillet, de arbeider med en del av et større problem/oppgave/tema. Avslutningsvis deler smågruppene sin «puslespillbit» med hele gruppa, bitene faller på plass. Det er viktig at rammene for hva hver smågruppe skal bidra med er tydelig avklart så hele temaet blir dekket.

**5.2. Organiser rommet**  
For å få i gang diskusjoner kan du endre møbleringen i rommet så den passer til øvelsene du har planlagt. Få med studentene fra starten på ommøbleringen, også på å sette møblene på plass igjen etterpå.

Her er noen forslag til ommøblering. Hvilke aktiviteter vil de ulike arrangementene av møbler fungere for?

Studiegruppe-leder studenter tavle bord







C

B

A











D



F

E









H

G

# **6. Hva kan dere jobbe med i studiegruppene?**

Her er noen forslag til temaer for studiegruppemøtene.

**6.1. Studieteknikk**Studieteknikk er ofte det viktigste emnet i studiegruppene. Problemer med lesestrategier, notatteknikk, referanser og presentasjoner dukker ofte opp. Dere kan bruke hele gruppetimer på aktuell studieteknikk som kan anvendes i flere fag. Her er noen ideer og forslag:

* Forsk på dere selv - diskuter ulike læringsstiler. Hvordan lærer den enkelte best? (Se skjema om ulike læringsstiler på neste side).
* Diskuter og utveksle tips om gode studievaner, hvordan lage en individuell leseplan o.l.
* Lag mål for lesingen som kan fungere som kontrollspørsmål etter at dere har lest, se hvordan å lage lesemål i Startpakka (https://student.oslomet.no/startpakka) eller video: http://film.oslomet.no/les-smartere
* Diskuter hvordan få mest mulig ut av forelesninger.
* Prøv ulike notatteknikker, tankekart m.m.
* Tren på presentasjoner på favoritt-tema. La de andre studentene komme med tilbakemeldinger.
* Diskuter hvordan en kan samarbeide best i grupper, hvordan får en gruppearbeid til å fungere (hva med å lage grupperegler i fellesskap?)
* Tren på å skrive referanser for bøker, tidsskrifter, nettsider osv. Se Universitetsbibliotekets eller fagets mal.

**Ulike læringsstiler – hvordan ta hensyn til det i studiegruppene**Husk at ikke alle lærer på samme måte som deg. For å lykkes med arbeidet i studiegruppene er det viktig å tilpasse aktivitetene til ulike læringsstiler. På neste side er en oversikt over ulike læringsstiler og aktiviteter som kanskje kan gi ideer til hvordan å variere aktivitetene i løpet av et gruppemøte. Listen er ikke utfyllende og studenter passer kanskje ikke inn i én kategori. Samme person har gjerne trekk fra ulike læringsstiler (kilde: Howard Gardner: Theory of Multiple Intelligences, 2000).

|  |  |  |
| --- | --- | --- |
| **Læringsstil** | **Typiske kjennetegn** | **Passende aktiviteter** |
| Lingvistisk | God til å sette ord på ting, liker å lese og konversere. Typisk verdsatt ferdighet i akademisk virksomhet. | Lytte til andre, forklare begreper og tanker, lese bøker, ta notater, skrive logg. |
| Logisk/matematisk | Liker abstrakt tenkning og problemløsing. Kan analysere og tolke informasjon; god på å kategorisere og klassifisere, liker å jobbe med tall. | Løse logiske problemer, gjøre en oppgave i logisk rekkefølge, se mønstre og sammenhenger. |
| Visuell | Har god retningssans, kan visualisere ideer. God på gåter, kart, og tabeller. Best stimulert av visuelle framstillinger. | Bruke visuelle virkemidler som diagrammer, tabeller, video, bilder. Heller tegne ennå å skrive. Lage ‘plakater’ eller metaforer. |
| Musikalsk | Har evnen til å sette pris på, reagere følelsesmessig og kreativt på musikk. Har god rytme. | Bruke enkelte typer musikk som stimuli; barokk som bakgrunnsmusikk ved studier, jobbe med Mozart, bruke musikk for å slappe av eller forberede seg, sette ord til melodier. |
| Kroppslig/kinestetisk/taktil | Er glad i fysiske aktiviteter, å «gjøre» ting, foretrekker praktiske øvelser. | Tenke, lære og repetere mens en beveger seg. Forestille seg steder og tider for å huske. Lærer ved involvering, erfare, eksperimentere, ta på. |
| Sosial | Setter pris på gruppe-aktiviteter, dele og bygge på andres tanker. | Samarbeidslæring, sosialisere i pausene, gjøre læring morsomt, hjelpe andre til å lære. Aktiviteter som oppfordrer til sosialt samspill i og utenfor klasserommet. |
| Intuitiv | Foretrekker å jobbe alene og jobbe med egne prosjekter. Liker ro for å jobbe og tenke, liker også å dagdrømme. | Forstå den personlige betydningen av hvert tema, ta tid til refleksjon, skrive ned egne tanker, selvstudier. |

**6.2. Ny på universitetet**  
Hvis studentene ikke er kjent på campus, ta en rundtur eller ha en diskusjon om hvor de finner ulike støttetilbud. Sørg for at de vet om SiO og helsetjenester, om tilrettelegging, hvordan reservere grupperom i bibliotekene, låne bøker osv. De bør også kjenne til Studieverkstedet, Startpakka, studentpresten og studentforeninger. Del ideer: del ut et papirark, alle skriver ned et spørsmål som de ønsker svar på. Pass på at spørsmålene er anonyme. Gruppa eller gruppelederen svarer.

**6.3. Før og etter eksamen**Det er mange måter du kan forberede studentene til eksamen på. Dere kan gå igjennom faktainformasjon, dele og diskutere notater, finne og gå igjennom gamle eksamensoppgaver, lage oppgaver sammen og ha prøve-eksamen.  
Det kan være nyttig å gå igjennom eksamen etterpå. Studentene kan finne ut hvor de eventuelt har feilet og hva de kan gjøre bedre neste gang. Ha en liten spørreundersøkelse eller quiz. Forslag til spørsmål:

* Hvilken del av eksamen var lettest for deg, og hvorfor?
* Hvilken del av eksamen var vanskeligst for deg, og hvorfor?
* Hvor mye tid har du brukt på å forberede deg til eksamen?
* Hvilke endringer bør du kanskje gjøre til neste eksamen?

**6.4. Typiske formuleringer i oppgaver og eksamener**  
Å bruke tid på å gå igjennom og diskutere hva ordene i spørsmålene faktisk betyr på deres fag, er nyttig bevisstgjøring for studentene. Hva menes egentlig med: nevn, beskriv, gjør rede for, diskuter, drøft osv.?

**6.5. Forelesninger**  
Etter innledning til gruppemøtet, bruk 10-15 minutter på å få studentene til å oppsummere siste forelesning, eller få dem til å gå igjennom notater og diskutere seg fram til nøkkelord fra forelesningen. Dere kan lage en oversikt ut fra nøkkelordene, diskutere dere fram til forståelsen av sammenhenger og fagbegreper. På den måten kan du sikre deg at alle forstår.  
Gruppa kan lage potensielle eksamensspørsmål og svar, eller de kan lage korte referat med hovedpunkter. Dette kan gjøres individuelt, eller sammen på en pc (referatet kan sendes alle studentene).

## **6.6. Hva husker jeg, hva har jeg lært og hva trenger jeg å lære mer om?**

Dette er en øvelse som kan fungere bra i begynnelsen av en gruppetime. Behov for repetisjon eller avklaring, blir synlig gjennom denne aktiviteten. Spørsmålet om hva de husker, handler om å ramse opp alt de har fått med seg. Ut fra oppramsingen trekker studentene ut hva de har forstått og lært. Her blir de kanskje klar over at de har noen ‘hull’ i kunnskapen og kan svare på hva de trenger å lære mer om. Studentene kan skrive på gule lapper, henge på tavla etterpå, og diskutere svarene. Øvelsen kan også gjøres bare muntlig.

**6.7. Bruk av skjemaer**Skjemaer kan brukes for å organisere kunnskap, for eksempel til å forstå fagbegreper ved å finne en definisjon og eksempler:

|  |  |  |  |  |
| --- | --- | --- | --- | --- |
| **Begrep/ord** | **Forslag til definisjon /betydning** | **Eksempel fra forelesning/notater** | **Eksempel fra pensum/litteratur** | **Nytt eksempel** |
|  |  |  |  |  |
|  |  |  |  |  |

**6.8. Tidslinjer**   
Mange studenter sliter med å se sammenhenger og helhet. Samarbeid om å sette opp hendelser/ideer kronologisk på tavla. For å repetere kan det også være nyttig å tilføye ekstra informasjon til tidslinja på tavla eller som et tankekart. **født gikk på skole i England gift skilt ble kronet**

**I\_\_\_\_\_\_\_\_\_\_\_\_\_\_\_\_\_\_\_\_I\_\_\_\_\_\_I\_\_\_\_\_\_\_\_\_\_\_\_\_\_\_\_\_\_\_\_\_I\_\_\_\_\_\_\_\_\_I\_\_\_\_\_\_\_\_\_I\_\_\_\_\_\_\_\_  
1963 1976 1982 1995 2001 2016**

# **7. Øk deltakelsen**

Noen studenter kan være stille og litt sjenerte, særlig de første ukene dere møtes. Andre kan være kjappe med å ta ordet og dermed ‘kuppe’ samtalen. For å gi alle en mulighet til å finne ut hva man selv tenker, kan det være lurt å gi litt tid til tenking individuelt før man snakker med andre. Her to måter du kan få til dette på:

1. Press skriving individuelt i 3 minutter, deretter samtale i smågruppe eller plenum
   1. Som start på et møte: Tuner studenten inn på et tema (for eksempel: Hva kan du om hjertet?) eller viser hva studenten er opptatt av (for eksempel: Hva har du behov for å jobbe med i dette gruppemøtet?)
   2. Som avslutning på et møte: Skrivingen fungerer som repetisjon og indirekte tilbakemelding til deg som gruppeleder (Hva sitter du igjen med etter dette møtet? Kan du bruke det til noe?)
2. Idédugnad med gule lapper som eventuelt sorteres etter kategorier. Her skriver man lapper individuelt, og ser deretter på ideene i plenum og samarbeider om finne kategorier som man sorterer dem inn under. Denne aktiviteten kombinerer idemangfold og struktur.

Gruppediskusjoner er en måte å få alle til å delta aktivt på. Her er enda flere ideer som kan oppmuntre til deltakelse i grupper:

1. Del gruppa i par eller små grupper

Å dele tankene sine med én annen før man diskuterer i plenum kan gi trygghet ved at man får sjekket ut egne tanker samtidig som man får inntrykk av den andres meninger. Dermed øker sannsynligheten for at man tør å ta ordet i plenum.

1. Når du deler inn gruppene vær bevisst på hvordan du gjør det. Skal de velge gruppe selv? Hvis du deler inn grupper – hvilke kriterier vil du bruke?
2. Organiser gruppediskusjoner – hvordan kan du gjøre det?

Når du leder gruppa

1. Bruk studentenes navn
2. Vær en rollemodell, bruk egne erfaringer, si «jeg»
3. Oppfordre studentene til å sette ord på tankene sine
4. Husk ventetid, gi studentene tid til å tenke over og svare på spørsmål
5. Bruk positive tilbakemeldinger og kroppsspråk bevisst
6. Gjenta eller oppsummer studentenes svar
7. Få studentene til å bruke tavle/whiteboard eller pc
8. Unngå avbrytelser

Når dere er trygge på hverandre kan dere bruke **rollespill** for å øve på noe man skal gjøre i fremtiden (for eksempel samtale med pasienter/brukere, muntlig eksamen osv.) Man lærer mer av å prøve seg gjennom rollespill enn å bare snakke om det som skal gjøres.

|  |
| --- |
| *Egne kommentarer og ideer:* |

## **7.1. Gruppeledelse: Håndter utfordrende situasjoner**

Hvilke situasjoner kan du komme i som du tenker kan være utfordrende? Tenk deg om og  
noter deg dem. Diskuter med hverandre, skriv ned forslag til løsninger.

Scenarier: **Hva gjør du når:**

* Noen er stille?
* En er veldig dominerende?
* Det er stor faglig forskjell på studentene?
* En spør om hun/han kan få snakke med deg på tomannshånd etter møtet?
* Bare noen få er aktive?
* Du får spørsmål du ikke kan svare på?
* Noen er negative og ødelegger for andre?
* Når en student er tiltrukket av deg og inviterer deg ut?
* Bare en eller ingen studenter kommer?
* Du sitter fast i mønsteret med å svare på studentenes spørsmål?

# **8. Før, under og etterarbeid**

Her finner du et forslag til hvordan du kan planlegge og gjennomføre et typisk gruppemøte. Ulike grupper finner ulike arbeidsformer, men denne planen kan tilpasses og brukes på de fleste fag.

## **8.1 Forarbeid**

Forberedelse er nøkkelen til å være en vellykket studiegruppeleder. Hvis du ikke forbereder deg kan møtene fort bli retningsløse og det blir lett å miste fokus. Det igjen kan føre til at studentene mister motivasjon til å delta. Her er noen steg du kan ta før møtene:

1. Kontakt gruppa di, minn dem på emnet dere avtalte å ta opp neste gang. Svar på eventuelle henvendelser. Spør om det har dukket opp noe annet de ønsker å jobbe med.
2. Tenk over hvordan forrige samling gikk. Hvilke tema ble dere enige om å ta denne gangen? Se gjerne på egne notater. Husk, du skal ikke undervise, så du trenger bare å friske opp tankene dine rundt emnet. Hør med aktuell lærer for informasjon/oppgaver.
3. Planlegg tema og aktiviteter. Del i par eller små-grupper, gå igjennom stoff/litteratur/forelesning, løs oppgaver, øv på framlegg, analyser en oppgave sammen.
4. Planlegg tidsbruken, hvor mye tid skal dere bruke på hver av aktivitetene på gruppemøtet?
5. Møt fram i god tid, flytt eventuelt bord. Det er fint hvis alle ser alle.

## **8.2. Gruppemøtet - starten**

1. Ønsk velkommen, takk for eventuelle tilbakemeldinger. Sjekk at dere er enige om dagens tema og tidsbruken hvis det er flere oppgaver.
2. Ta en runde på hva de har gjort på studiene siden sist. **Ikke** spør: Har dere hatt noen problemer siden sist? Negativt ladede spørsmål kan fort lede til klaging og en negativ stemning i gruppa. Oppfordre dem til å se over notater for å huske tema de har vært igjennom. Lytt og se på kroppsspråket; hvis noen ser forvirret ut, si «Jeg tror noen av dere synes den forelesningen var litt vanskelig. Skal vi bruke litt tid på å gå igjennom innholdet igjen?» Eventuelt: ha dagens nyhetsoppdatering, ukas gode tips o.l.
3. Bli enige om en agenda for dagen. (Skriv på tavla tid og tema.)

## **8.3 Gruppemøtet - underveis**

1. Gå systematisk igjennom planen. Oppsummer for hvert punkt. Avslutt hver del.
2. Varier: bruk gruppe-diskusjoner, pararbeid (ommøbler til smågruppearbeid), be studenter gjøre tavle/pc-arbeid i stedet for deg, vær støttende og vennlig, sitt litt av tiden sammen med studentene, bruk litt av tiden til å gå rundt i rommet, oppmuntre studentene til å lete etter svar i notater og bøker, bruk studentenes navn, still MANGE spørsmål.
3. Oppsummer viktige poeng under veis, få helst studentene til å ta oppsummeringen.
4. Definer problemet/temaet/oppgaven dere skal jobbe med, bli enige om arbeidsmåter/hvordan løse problemet.
5. Sammen kan dere: definere begreper, oppklare misforståelser, se på alternativer, identifisere nøkkeloppgaver.
6. Oppsummer viktige poeng til slutt, få helst studentene til å ta oppsummeringen.
7. Sjekk ut om gruppa er klar for å ta avgjørelser sammen.

## **8.4. Gruppemøtet - avslutning**

1. De siste minuttene: Studentene diskuterer i par/smågrupper dagens arbeid. Er det noe de ønsker å fortsette med neste gang?
2. Skriv hovedpunkt på tavla, anbefalt arbeid/lesing o.l.
3. I plenum, diskuter dagens arbeid, var det noe uavklart. Be om en frivillig til å finne ut av det!
4. Avtal hva som skal gjøres (og gjøres til) neste gang.
5. Takk alle for deltakelse og frammøte. Rydd bord og stoler sammen.

## **8.5 Etterarbeid**

Reflekter over hvordan det gikk, hva fungerte bra, hva kan bli bedre en annen gang? Bruk gjerne gruppelogg-skjema (se s. 26). Ved å bruke noen minutter på å oppsummere og tenke igjennom hva dere gjorde, hvordan du syntes det gikk, vil dine studiegruppemøter bli bedre og bedre. Husk også å notere deg hva dere ble enige om å gjøre neste gang, og når du bør minne dem på hva avtalt tema er, hva de skal ha med seg o.l.

**Oppsummert, hva mener vi en studiegruppeleder trenger av egenskaper og ferdigheter?**  
Jo, for å være en god studiegruppeleder som leder gode grupper, bør du

* Være tilgjengelig
* Være oppmuntrende
* Være presis
* Vise respekt
* Vise samarbeidsvilje og ikke konkurranseinstinkt

Har du noen andre ideer til hvordan du får til gode studiegruppemøter?  
Hva kan bli vanskelig å få til i din gruppe, tror du?

|  |
| --- |
| *Egne kommentarer og ideer:* |

## **8.6 Forslag til plan for gruppemøte**

|  |  |  |
| --- | --- | --- |
| Dato: |  | Tid: Sted/rom: |
| Mål for gruppa  denne gangen |  |  |
| Hva må gjøres før gruppa møtes? |  |  |
| Tidsbruk |  | Aktiviteter |
| Innledning |  |  |
| Aktivitet 1 |  |  |
| Aktivitet 2 |  |  |
| Aktivitet 3 |  |  |
| Avslutning av  gruppemøtet |  |  |
| Ekstraoppgaver |  |  |

**8.7 Gruppelogg-skjema**   
Tenk igjennom hvordan dette studiegruppemøtet gikk. Sammenlign med planen din for møtet (s.25). Hva gjorde dere? Hva gjorde du som fungerte og hva fungerte eventuelt ikke like bra. Hva kan du ta med deg til neste gang? Tenk igjennom gruppemøtet aktivitet for aktivitet.

|  |  |
| --- | --- |
| Dato: | Hva fungerte og hva fungerte ikke? |
| Forarbeidet |  |
| Innledningen |  |
| Aktivitet 1 |  |
| Aktivitet 2 |  |
| Aktivitet 3 |  |
| Avslutningen av  gruppemøtet |  |
| Hvorfor eller hvorfor ikke nådde dere målet for dette gruppemøtet? | |
| Noter ideer til senere gruppemøter | |

# **Nyttige lenker og ressurser**

**Studieverkstedet**: kurs og veiledning i studieteknikk og akademisk skriving

<https://student.oslomet.no/studieverkstedet>

**Universitetsbiblioteket:** pensum, litteratursøk, arbeidsplasser, kurs og veiledning i APA og EndNote

<https://student.oslomet.no/nb/bibliotekstotte>

**Startpakka:** nettbasert introduksjon til oppgaveskriving, inkludert litteratursøk, kildebruk, kildehenvisning og kildekritikk.Den inneholder også tips til lesing og annen studieteknikk.

<https://student.oslomet.no/startpakka>

Studentsamskipnaden:

<https://www.sio.no/>

Trenger du noen å snakke med?

<https://www.sio.no/helse/psykisk-helse>

<https://student.oslomet.no/nb/studentpresten>

Annet:

<http://sokogskriv.no/>